Tapauksen jälkeen julkaistu pilakuva, jossa pilkataan Etelävaltion asukkaiden kyvyttömyyttä vastata kritiikkiin.
**Charles Sumnerin kepitys** (engl. *Caning of Charles Sumner*) oli 22. toukokuuta 1856 Yhdysvaltain senaatin istuntosalissa tapahtunut pahoinpitely, jossa edustajainhuoneen edustaja Preston Brooks (dem.) pieksi senaattori Charles Sumnerin (rep.). Brooks ei hyväksynyt Sumnerin esittämää kritiikkiä orjuutta ja sitä ylläpitäviä lakeja vastaan.

Tausta
------

Charles Sumner oli orjuutta kovasanaisesti vastustava senaattori, joka edusti Massachusettsin osavaltiota, jossa orjuus oli kielletty. Orjuuden kannattajat ja vastustajat olivat jo pidempään ottaneet väkivaltaisesti yhteen, kun Yhdysvaltoihin liitettävät osavaltiot ja territoriot saivat päättää kansanäänestyksellä, sallivatko ne orjuuden vai eivät. Etenkin Kansasin territorion alueella oli paljon väkivaltaa, minkä vuoksi alettiin puhua verta vuotavasta Kansasista (engl. *Bleeding Kansas*). Sumner vastasi omalta osaltaan tähän pitämällä kuuluisan puheensa nimeltä *The Crime against Kansas*.

Puheessaan Sumner nimesi kaksi demokraattisenaattoria, joiden hän katsoi olevan vastuussa orjuuden rikoksesta: Stephen Douglas ja Andrew Butler. Sumner sanoi, että Douglas "ei ole kunnollinen senaattorin esikuva". Butleria hän kohteli kovasanaisemmin ja sanoi, että tämä oli ottanut rakastajattaren, "joka joskin on ruma muiden mielestä, on hänen mielestään ihana; joka joskin on saastainen näky maailmalla, on hänen silmissään siveä – viittaan porttoon nimeltä Orjuus".

Butler oli Brooksin pikkuserkku, minkä vuoksi Brooks koki puheen henkilökohtaisena loukkauksena. Lisäksi hän ei hyväksynyt Sumnerin kielenkäyttöä Etelävaltioiden orjanomistajista, joita Sumnerin katsottiin mustamaalanneen. Brooks alkoi hautoa kostoa Sumneria vastaan, koska koki sen velvollisuudekseen.

Brooksille esitettiin todennäköisesti myös muitakin vaihtoehtoja vastata Sumnerin puheeseen. Yhdeksi ratkaisuksi Etelävaltioista tulevat Brooksin kollegat ehdottivat, että Brooks haastaisi Sumnerin kaksintaisteluun. Ehdotus kariutui kuitenkin siihen, että Sumnerin ei katsottu olevan tarpeeksi herrasmiesmäinen tällaiseen. Myös nyrkkitappeluun haastamista ei pidetty sopivana, koska Sumnerin ei uskottu saapuvan paikalle. Brooks kollegoineen päätti siis mennä itse Sumnerin luo. Kepitykseen päädyttiin väitetysti siksi, että sillä ojennettiin koiria.

Kepitys
-------

Yksityiskohta kepistä, jota Brooks käytti Sumnerin pahoinpitelyyn
Tapahtumapäivänä Brooks saapui senaatin istuntosaliin keppinsä kanssa. Istuntoa ei ollut käynnissä, joten senaatti oli suurimmaksi osaksi tyhjä. Brooks päätti kuitenkin odottaa kokonaisen tunnin, että lehterillä olevat naiset poistuisivat. Sumner oli istuntosalissa kirjoittamassa kirjeitä omalla pulpetillaan. Senaatin pulpetit on ruuvattu lattiaan kiinni, ja Sumner istui tiukasti paikallaan keskittyen kirjoittamiseen.

Brooks lähestyi pulpetissaan istuvaa Sumneria ja sanoi: "herra Sumner, olen lukenut puheenne kahdesti huolella. Se herjaa Etelä-Carolinaa ja Andrew Butleria, joka on sukulaismieheni". Sumnerin kerrotaan olleen aluksi hämillään, koska ei tuntenut Brooksia entuudestaan. Ennen kuin hän ehti reagoida millään tavalla, Brooks alkoi piestä Sumneria kepillään.

Sumner, joka oli leveäharteinen ja hieman reilu 195 cm pitkä, kumartui pulpettinsa alle turvaan. Brooks kuitenkin jatkoi pieksemistään, ja lopulta Sumner nousi ja onnistui repäisemään pulpettinsa irti ruuveistaan. Verenvuodon takia hän ei kuitenkaan nähnyt mitään ja päästyään pulpettien väliselle kulkuväylälle hän kaatui maahan.

Senaattori John Crittenden riensi auttamaan Sumneria, mutta Brooksin mukana tullut Lawrence Keitt, itsekin Etelä-Carolinan edustaja, esti tämän tulemalla väliin ja huutamalla "jätä heidät rauhaan, jumalauta!" Sumner menetti tajuntansa, mutta Brooks jatkoi pieksemistä, kunnes hänen keppinsä hajosi.

Kepityksen jälkeen Brooks kollegoineen jätti tajuttoman ja verta vuotavan Sumnerin senaatin lattialle. Brooks kertoi myöhemmin, että iski Sumneria arviolta 30 kertaa, ja että loppua kohden Sumner mylvi kuin vasikka.

Reaktioita ja jälkimaine
------------------------

Brooksista tuli kepityksen jälkeen sankari etelässä asuville orjuuden kannattajille. Hänen kannattajansa lähettivät hänelle satoja uusia keppejä pahoinpitelyn yhteydessä hajonneen kepin korvaamiseksi. Floridassa sijaitseva Brooksvillen kaupunki on nimetty Brooksin mukaan.

Edustajainhuone aloitti toimenpiteet Brooksin erottamiseksi, muttei saanut kasaan tarvittavia ääniä. Hänet kuitenkin tuomittiin 300 dollarin sakkoihin pahoinpitelystä. Brooks erosi myöhemmin vapaaehtoisesti, palasi Etelä-Carolinaan ja tuli valituksi yksimielisesti seuraavissa vaaleissa.

Sumnerin toipuminen kesti melkein kolme vuotta, jonka jälkeen hän palasi senaattiin. Hän ei kuitenkaan koskaan toipunut täysin. Tuona aikana hänen paikkansa oli tyhjä, minkä katsottiin symboloivan Etelävaltioiden julmuutta. Sumner toimi senaattorina aina kuolemaansa, vuoteen 1874, asti.

Keppi, jota Brooks käytti pahoinpitelyssään, on nykyään näytteillä Sumnerin synnyinkaupungissa Bostonissa, Old State House -rakennuksessa.

Lähteet
-------

1. 1 2 3  The Caning of Charles Sumner *C-SPAN Classroom*.  2023. Viitattu 6.6.2023. (englanniksi)
2. 1 2  Charles Sumner *U.S. National Park Service*.  2023. Viitattu 6.6.2023. (englanniksi)
3. 1 2  U.S. Senate: The Caning of Senator Charles Sumner *United States Senate*.  2023. Viitattu 6.6.2023. (englanniksi)
4. 1 2  Charles Sumner and Preston Brooks *Bill of Rights Institute*.  2023. Viitattu 6.6.2023. (englanniksi)
5. 1 2  The Caning of Charles Sumner *American Battlefield Trust*.  23.1.2018. Viitattu 6.6.2023. (englanniksi)
6. 1 2 3  Michael Green: *Politics and America in Crisis: The Coming of the Civil War*. ABC-CLIO, 2010. ISBN 978-0-275-99095-4. Teoksen verkkoversio (viitattu 6.6.2023). (englanniksi)
7. 1 2 3  Charles Sumner assaulted on the Senate floor, May 22, 1856 *POLITICO*.  21.5.2017. Viitattu 6.6.2023. (englanniksi)
8. ↑  U.S. Senate: Charles Sumner: After the Caning *United States Senate*.  2023. Viitattu 6.6.2023. (englanniksi)
9. ↑  TBT: The caning of Charles Sumner | CNN Politics *CNN*.  28.6.2018. Viitattu 6.6.2023. (englanniksi)
10. ↑  Canefight! Preston Brooks and Charles Sumner *ushistory.org*.  2023. Viitattu 6.6.2023. (englanniksi)
11. ↑  Charles Sumner | American Experience *PBS*.  2023. Viitattu 6.6.2023. (englanniksi)